LT Europos Sąjungos oficialusis leidinys C 80/14

Pranešimas pagal Tarybos reglamento (EB) Nr. 732/2008 19 straipsnio 2 dalį apie tyrimo dėl Jungtinių Tautų bendrosios narkotinių medžiagų konvencijos veiksmingo įgyvendinimo Bolivijoje pabaigą

2013/C 80/07

2012 m. kovo 20 d. Komisija paskelbė Komisijos įgyvendinimo sprendimą 2012/161/ES (1), kuriuo inicijuotas tyrimas siekiant išnagrinėti Jungtinių Tautų bendrosios narkotinių medžiagų konvencijos (toliau – JT bendroji konvencija arba Konvencija) denonsavimo Bolivijos Daugiatautėje Valstybėje (toliau – Bolivija) poveikį ir tai, ar teisės aktai yra veiksmingai įgyvendinami. Tyrimo tikslas buvo nustatyti, ar pagal Tarybos reglamento (EB) Nr. 732/2008 (2) dėl bendrųjų tarifų lengvatų sistemos taikymo (toliau – BLS reglamentas) 8 straipsnį Bolivijai skirtos specialios tvaraus vystymosi ir gero valdymo skatinamosios priemonės (toliau – „BLS+ tarifų lengvatų“) taikymas turėtų būti sustabdytas, remiantis reglamento 15 straipsnio 2 dalies nuostatomis.

Tyrimas inicijuotas po to, kai 2011 m. birželio 29 d. Bolivija Jungtinių Tautų Generaliniam Sekretoriui deponavo JT bendrosios narkotinių medžiagų konvencijos denonsavimo dokumentą. Denonsavimas Bolivijai įsigaliojo 2012 m. sausio 1 d.2011 m. gruodžio 29 d. Bolivijos vyriausybė JT Generaliniam Sekretoriui pateikė prašymą iš naujo prisijungti prie JT bendrosios konvencijos su išlyga, pagal kurią šioje šalyje būtų leidžiama tradiciškai kramtyti, vartoti ir naudoti natūralaus pavidalo kokamedžių lapus kultūriniais ir medicininiais tikslais; naudoti juos užpilams; auginti kokamedžių lapus, jais prekiauti ir jų turėti tiek, kiek būtina šiais teisėtais tikslais. Pagal Konvencijos taisykles, jeigu trečdalis iš 183 Konvencijos vyriausybių narių nepareiškia prieštaravimo iki 2013 m. sausio 10 d., šis prašymas tenkinamas.

Komisija nustatė, kad iki 2013 m. sausio 10 d. prieštaravimą dėl Bolivijos prisijungimo iš naujo dokumento pareiškė tik 15 JT bendrosios konvencijos vyriausybių narių. Taigi Bolivija iš naujo prisijungė prie Konvencijos. Konvencija Bolivijai įsigaliojo 2013 m. vasario 10 d.

Komisija patikrino, ar po Konvencijos denonsavimo Bolivijos valdžios institucijos pakeitė savo teisės aktus ir praktiką dėl neteisėtų narkotinių medžiagų ir ar dėl to susidarė situacija, kai teisės aktai nėra veiksmingai įgyvendinami. Šiuo tikslu Komisija nusiuntė Bolivijos vyriausybei klausimyną. Bolivijos vyriausybė per tinkamą laikotarpį pateikė atsakymus į minėtą klausimyną. Komisija išnagrinėjo atsakymų turinį ir nusiuntė Bolivijos vyriausybei prašymą pateikti papildomų paaiškinimų dėl kai kurių atsakymų. Per tinkamą laikotarpį Bolivija pateikė atsakymą su prašomais paaiškinimais.

Be to, Komisija atsižvelgė į kitą reikšmingą informaciją, visų pirma, į naujausias turimas susijusių tarptautinių subjektų (Tarptautinės narkotikų kontrolės valdybos (INCB) ir Jungtinių Tautų narkotikų kontrolės ir nusikalstamumo prevencijos biuro (UNODC)) ataskaitas.

Atlikus tyrimą paaiškėjo, kad po 2011 m. birželio 29 d. taisyklės ir pareigos pagal nacionalinę teisę liko iš esmės nepakeistos. Bolivijoje veikia vidaus teisės aktų ir tarptautinio bendradarbiavimo sistema, susieta su atitinkamomis tarptautinėmis taisyklėmis dėl kovos su neteisėtų narkotinių medžiagų gamyba, prekyba ir naudojimu. Nė vienas iš šios sistemos elementų po JT bendrosios konvencijos denonsavimo nebuvo pakeistas. Taigi Bolivijos teisės aktuose ir toliau lieka perkeltos Konvencijos nuostatos, kaip nurodyta 15 straipsnio 2 dalyje.

Atlikus tyrimą taip pat paaiškėjo, kad dėl Konvencijos denonsavimo galiojančių teisinių nuostatų įgyvendinimas netapo mažiau veiksmingas. Taigi Bolivija toliau veiksmingai įgyvendino atitinkamus teisės aktus.

Atsižvelgdama į tai, kas išdėstyta, ir vadovaudamasi BLS reglamento 19 straipsnio 2 dalimi, Komisija pagal šio reglamento 27 straipsnio 5 dalyje nurodytą procedūrą nusprendė, kad remiantis tyrimo išvadomis nėra pagrindo laikinai sustabdyti „BLS+ tarifų lengvatų“ taikymą Bolivijai, ir todėl nusprendė baigti tyrimą. Taip pat reikėtų priminti, kad pagal BLS reglamento 8 straipsnio 3 dalį Komisija toliau stebės, kaip ratifikuojama JT bendroji konvencija ir ar ji veiksmingai įgyvendinama Bolivijoje, ir imsis veiksmų pagal BLS reglamente nustatytas procedūras, visų pirma, jei reikia, pradėdama naują tyrimą šiuo klausimu.

(1) OL L 80, 2012 3 20, p. 30.

(2) OL L 211, 2008 8 6, p. 1.